ພວກນັກຂ່າວເຕືອນວ່າ ເສລີພາບດ້ານການຂ່າວຂອງອັງກິດ ຕົກຢູ່ພາຍໃຕ້ໄພຂົ່ມຂູ່ ທ່າມກາງໂຣກລະບາດ ໂຄວິດ-19
ລັດຖະບານອັງກິດໄດ້ກ່າວວ່າ ຕົນຈະບໍ່ຕອບຄຳຖາມຕ່າງໆອີກຕໍ່ໄປ ຈາກໜັງສືພິມທີ່ກ່ຽວຂ້ອງ ເຊັ່ນໜັງສືພິມ Mirror ແລະ Guardian ຊຶ່ງມີການອະທິບາຍວ່າ ເປັນ ‘ພວກໜັງສືພິມໂຄສະນາຫາສຽງ’.
ເສລີພາບດ້ານການຂ່າວ ກຳລັງຕົກຢູ່ພາຍໃຕ້ໄພຂົ່ມຂູ່ໃນອັງກິດ ອີງຕາມກຸ່ມສື່ມວນຊົນຕ່າງໆ ຊຶ່ງເຕືອນວ່າ ລັດຖະບານຂອງນາຍົກລັດຖະມົນຕີ ບໍຣິສ ຈອນສັນພວມສົ່ງເສີມບັນຍາກາດຂອງຄວາມເປັນປໍລະປັກແລະຄວາມ ບໍ່ໄວ້ເນື້ອເຊື່ອໃຈຂອງມະຫາຊົນຕໍ່ບັນດານັກຂ່າວ ເພີ້ມຂຶ້ນນັບມື້ ຄວາມເຄັ່ງຕຶງທີ່ມີມາຍາວນານ ລະຫວ່າງ ອົງການຂ່າວ ແລະລັດຖະບານນັ້ນ ໄດ້ຮ້າຍແຮງຂຶ້ນກວ່າເກົ່າ ຍ້ອນໂຣກລະບາດໄວຣັສໂຄໂຣນາ ດັ່ງທີ່ ເຮັນຣີ ຣີດຈ໌-ເວລ ລາຍງານມາຈາກນະຄອນຫຼວງລອນດອນ ຊຶ່ງໄຊຈະເລີນສຸກ ຈະນຳລາຍລະອຽດ ມາສະເໜີທ່ານ ໃນອັັນດັບຕໍ່ໄປ ຄວາມເຄັ່ງຕຶງ ລະຫວ່າງ ລັດຖະບານອັງກິດ ແລະສື່ມວນຊົນ ໄດ້ທະວີຂຶ້ນ ຫຼັງຈາກເມື່ອບໍ່ດົນມານີ້ ໜັງສືພິມສະບັບນຶ່ງ ໄດ້ເປີດເຜີຍເລື້ອງລາວ ທີ່ວ່າທ່ານໂດມີນິກ ຄຳມິ້ງສ໌ ຫົວໜ້າທີ່ປຶກສາຂອງນາຍົກລັດຖະມົນຕີໄດ້ລະເມີດກົດລະບຽບການປິດເມືອງຕ່າງໆ ເມື່ອທ່ານໄດ້ເຈັບປ່ວຍຍ້ອນໄວຣັສໂຄໂຣນາ ລັດຖະບານໄດ້ກ່າວວ່າ ຕົນຈະບໍ່ຕອບຄຳຖາມຕ່າງໆອີກຕໍ່ໄປ ຈາກໜັງສືພິມທີ່ກ່ຽວຂ້ອງ ເຊັ່ນໜັງສືພິມ Mirror ແລະ Guardian ຊຶ່ງມີການອະທິບາຍວ່າ ເປັນ ‘ພວກໜັງສືພິມໂຄສະນາຫາສຽງ’ ອັນນັ້ນ ເປັນຄຳເວົ້າທີ່ເຮັດໃຫ້ບໍ່ສະບາຍໃຈເລີຍ ທ່ານນາງ ເຣີເບັກກ້າ ວິນເສັ້ນ ຈາກກຸ່ມເສລີພາບດ້ານການຂ່າວທີ່ເອີ້ນວ່າ ‘ພວກນັກຂ່າວບໍ່ມີພົມແດນ ຫຼື Reporters without Borders’ ທີ່ໄດ້ກ່າວໄປ ທ່ານນາງວິນເສັ້ນ ເວົ້າວ່າ “ສິ່ງທີ່ພວກເຮົາເຫັນ ຢູ່ໃນອັງກິດ ເວລານີ້ ແມ່ນແນວທາງການເລັ່ງທະວີຄວາມເປັນປໍລະປັກຢ່າງແທ້ຈິງໂດຍລັດຖະບານ ຕໍ່ອົງການຂ່າວ ຫາກຈະບໍ່ກ່າວວ່າ ເປັນ ‘ຂ່າວປອມ’ ພວກເຮົາເຫັນວ່າ ເປັນຫົວຂໍ້ຖືກສ້າງຂຶ້ນມາ ທີ່ໜ້າເປັນຫ່ວງແທ້ໆ ແບບທີ່ວ່າເປັນການກ່າວຫາເຖິງຄວາມໜ້າເຊື່ອຖື ຂອງພວກໜັງສືພິມນັ້ນ ເປັນໜັງສືພິມໂຄສະນາຫາສຽງ ແລະລາຍງານທີ່ມະຫາຊົນສົນໃຈຢ່າງເອົາຈິງເອົາຈັງນັ້ນ ກໍສາດມາດຈະບໍ່ໄດ້ຮັບຄວາມສົນໃຈ ” ນາຍົກລັດຖະມົນຕີ ບໍຣິສ ຈອນສັນ ຢືນຢັດວ່າ ເລື້ອງລາວຕ່າງໆນັ້ນ ແມ່ນບໍ່ຖືກ ທ່ານບໍຣິສ ຈອນສັນ ກ່າວວ່າ “ຫຼາຍສິ່ງຫຼາຍຢ່າງທີ່ໄດ້ຂຽນໄປ ແລະໄດ້ກ່າວໄປຕະຫຼອດວັນເສົາ ແລະວັນອາທິດ ແມ່ນຜິດ ໃນດ້ານທີ່ປຶກສາ ຂອງຂ້າພະ ເຈົ້ານັ້ນ ມັນບໍ່ຖືກເລີຍ ” ທັງທ່ານຈອນສັນ ຫຼື ທ່ານຄຳມິ້ງສ໌ ກໍບໍ່ໄດ້ນຳເອົາຫລັກຖານອອກມາໂຕ້ແຍ້ງ ຕໍ່ຂໍ້ກ່າວຫາຕ່າງໆຂອງໜັງສືພິມ ອົງການສັງຄົມບັນດາບັນນາທິການຂອງອັງກິດ ແລະສະມາຄົມອົງການຂ່າວຕ່າງປະເທດ ໄດ້ຮ້ອງຟ້ອງວ່າ ພວກນັກຂ່າວບາງສ່ວນ ໄດ້ຖືກກີດກັນຈາກກອງປະຊຸມຖະແຫລງຂ່າວທາງອອນໄລນ໌ຂອງລັດຖະບານ ແລະອັນນັ້ນເປັນຮູບແບບທີ່ຖືກນຳໃຊ້ ເພື່ອຫລີກລ່ຽງການກວດສອບ ທ່ານນາງວິນເສັ້ນ ກ່າວວ່າ “ໄມຂອງພວກນັກຂ່າວ ແມ່ນຖືກຕັດເກືອບທຸກເທື່ອໃນທັນທີ ຫຼັງຈາກພວກເຂົາເຈົ້າຖາມຄຳຖາມທຳອິດຂອງພວກເຂົາ ຫຼື ແມ່ນກະທັງບາງເທື່ອ ພຽງໄດ້ຖາມສ່ວນທຳອິດຂອງຄຳຖາມນັ້ນ ໂດຍຈະບໍ່ຄ່ອຍໃຫ້ຖາມຄຳຖາມຕໍ່ໄປເລີຍ ” ທ່ານນາງວິນເສັ້ນ ເຊື່ອວ່າ ລັດຖະບານອັງກິດ ແມ່ນກຳລັງລອກແບບອົງປະກອບແນວທາງຕ່າງໆຂອງລັດຖະບານທ່ານທຣຳ ໃນສະຫະລັດ ທ່ານນາງວິນເສັ້ນ ກ່າວຜ່ານທາງສະໄກ້ປ໌ ວ່າ “ພຽງຍ້ອນວ່າ ພວກເຮົາບໍ່ເຫັນຮູບແບບດຽວກັນນີ້ຂອງ ‘ຂ່າວປອມ ສື່ມວນຊົນທີ່ສໍ້ໂກງ’ ທີ່ໄດ້ຖືກກ່າວໄປຢ່າງຊັດເຈນ ມັນແມ່ນພວກເຮົາ ຄິດວ່າ ແນວທາງຂອງອັງກິດ ໃນການຊອກຫາສິ່ງດຽວກັນນັ້ນ ຊຶ່ງເປັນເຊື້ອເພີງໃຫ້ມະຫາຊົນມີຄວາມປໍລະປັກຕໍ່ສື່ມວນຊົນເຊັ່ນກັນ ແລະ ເຮັດໃຫ້ຄວາມໄວ້ວາງໃຈຂອງມະຫາຊົນໃນສື່ມວນຊົນ ຄ່ອຍໆຈາງຫາຍໄປ ” ສຳນັກງານນາຍົກລັດຖະມົນຕີ ຂອງທ່ານບໍຣິສ ຈອນສັນ ບໍ່ໄດ້ຕອບ ຕໍ່ການການຮ້ອງຂໍ ຂອງວີໂອເອ ເພື່ອໃຫ້ຄຳເຫັນ ລັດຖະບານຂອງທ່ານຈອນສັນ ໄດ້ປະຕິເສດວ່າ ຕົນບໍ່ໄດ້ບັ່ນທອນ ເສລີພາບດ້ານການຂ່າວ (Boris Johnson, British Prime Minister)